Kolej Universiti Darul Quran Islamiah

thumb
Kolej Universiti Darul Quran Islamiyyah (KUDQI) adalah sebuah institusi pengajian tinggi swasta di bawah Parti Islam Se-Malaysia yang diasaskan oleh Dewan Ulamak PAS Pusat yang menawarkan pengajian Islam. KUDQI diurus tadbir oleh Pengarah, Ustaz Wan Abdullah Wan Salleh. KUDQI yang terletak di Lot 7214 Kampung Kubang Lembek, Manir, diselia oleh Badan Perhubungan PAS Negeri Terengganu melalui Dewan Ulamak PAS Terengganu.

Sejarah Penubuhan
KUDQI dibangunkan pada 2001 selepas mendapat pengiktirafan daripada Universiti Al-Azhar, Mesir dengan tempoh pengajian selama 3 tahun di KUDQI dan satu tahun di Al-Azhar (3+1) untuk mendapat penganugerahan ijazah pertama (Sarjana Muda). Ia telah diasaskan oleh Mantan Ketua Dewan Ulama’ PAS Pusat, Almarhum Tuan Guru Dato’ Harun Taib. 

Kampus KUDQI terletak di Kg. Kubang Lembek, Manir yang jaraknya kira-kira 15 kilometer dari Pusat Bandar Kuala Terengganu. Kampus yang tersergam indah di kawasan perkampungan ini dibina hasil daripada sumbangan orang ramai dan mula diduduki sepenuhnya pada bulan April 2001 dan boleh menampung 400 orang pelajar pada satu-satu masa.

 Program Akademik 
 Diploma Syariah Islamiah, Fakulti Syariah wal-Qanun
 Diploma Usuluddin (Hadith), Fakulti Usuluddin
 Diploma Usuluddin (Al-Quran & Tafsir), Fakulti Usuluddin

 Pengajian 
KUDQI menawarkan pengajian sepenuh masa dalam bidang Syariah dan Usuluddin. Di samping itu, memberi kemudahan kepada masyarakat yang ingin mendalami ilmu Islam secara talaqqi.

Pengajian di KUDQI mengamalkan sistem semester yang mana pelajar akan mengikuti pembelajaran secara kuliah, tutorial, perbincangan, ujian pertengahan semester atau kerja kursus dan peperiksaan akhir semester. Setiap tahun akademik mengandungi dua (2) semester. Setiap satu semester akademik mengambil masa 20 minggu yang terdiri dari tempoh perkuliahan, cuti pertengahan dan akhir semester, minggu ulangkaji dan peperiksaan. Jumlah semester keseluruhan ialah enam (6) semester iaitu tiga (3) tahun pengajian akademik.

 Peluang Menyambung Pengajian Selepas Diploma Di KUDQI 
Diploma fakulti Syariah dan Usuluddin KUDQI yang dianugerahkan kepada graduan-graduan diterima oleh Universiti Al-Azhar dan para pelajar diterima masuk ke tahun empat di sana.

Di samping pengiktirafan Universiti Al-Azhar, KUDQI juga menjalin kerjasama (MoU) pendidikan dengan beberapa universiti di Indonesia. Universiti-universiti tersebut ialah;
1.	Universitas Islam Negeri Syarif Hidayatullah, Jakarta
2.	Universitas Islam Negeri Ar-Raniry, Banda Acheh
3.	Sekolah Tinggi Ilmu Dakwah Dirosat Islamiyah Al-Hikmah (STID DI Al-Hikmah)
4.	Universitas Islam Negeri Sumatera Utara, Medan
5.	Universitas Islam Negeri Raden Fatah, Palembang
6.	Universitas Islam Negeri  Sulthan Thaha Saifuddin, Jambi
7.	Universitas Islam Negeri  Sulthan Syarif Kassim, Riau
8.	Universitas Darus Salam, Gontor
9.	Universiti Az-Zeitounah, Tunisia

Lihat juga
 Senarai universiti di Malaysia
 Maahad Darul Quran, Rusila

Pautan luar
 https://facebook.com/kudqi2000

Kategori:Universiti dan kolej di Malaysia
Pendidikan